Diari Oficial de la Generalitat Valenciana


Sumari del DOGV 9235, del 15-12-2021 (2021/12104)

RESOLUCIÓ de 3 de desembre de 2021, de la Sotssecretaria de la Vicepresidència Segona i Conselleria d'Habitatge i Arquitectura Bioclimàtica, per la qual es fa publicitat de les bases del procediment per a la selecció de dos llocs de direcció de programa vinculats al Pla de recuperació, transformació i resiliència, finançat pel Mecanisme Europeu de Recuperació i Resiliència i pels fons REACT-EU.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9235

Data del DOGV
:   15-12-2021

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2021/12620


Data del document
:   03-12-2021

Organisme emissor
:   Vicepresidència Segona i Conselleria d'Habitatge i Arquitectura Bioclimàtica

Tipus de document
:   Resolució

Anàlisi jurídica

 Descriptors 

:   * Vicepresidència Segona i Conselleria d'Habitatge i Arquitectura Bioclimàtica
    * concurs administratiu

RESOLUCIÓ de 3 de desembre de 2021, de la Sotssecretaria de la Vicepresidència Segona i Conselleria d'Habitatge i Arquitectura Bioclimàtica, per la qual es fa publicitat de les bases del procediment per a la selecció de dos llocs de direcció de programa vinculats al Pla de recuperació, transformació i resiliència, finançat pel Mecanisme Europeu de Recuperació i Resiliència i pels fons REACT-EU. [2021/12457]  
El Reial decret llei 36/2020, 30 de desembre, pel qual s'aproven mesures urgents per a la modernització de l'Administració Pública i per a l'execució del Pla de recuperació, transformació i resiliència, té com a objectiu facilitar la programació, pressupost, gestió i execució de les actuacions finançables amb fons europeus, especialment els provinents dels fons Next Generation-EU, per a impulsar la inversió pública i privada, i ajudar a superar la greu crisi econòmica ocasionada per la pandèmia covid-19.  
En aquesta mateixa línia, mitjançant l'aprovació del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19, es persegueix facilitar els processos de presa de decisió i de gestió de fons públics per a reparar els danys de la crisi ocasionada per la pandèmia del SARS-CoV-2, i promoure un procés de transformació estructural mitjançant l'impuls de la inversió pública i privada i el suport al teixit productiu. Amb aquest objectiu, el capítol VI estableix el règim especial de gestió de les actuacions incloses en el Pla de recuperació, transformació i resiliència finançat pel Mecanisme Europeu de Recuperació i Resiliència i pels Fons REACT-EU per a fer costat a la recuperació després de la crisi de la covid-19 (Next Generation-EU).  
Aquest decret llei recull, en l'article 28, la possibilitat de nomenament d'un director o directora de programa, en l'àmbit exclusiu de la gestió de projectes finançables amb fons europeus lligats a l'execució del Pla de Recuperació de la Generalitat, al qual resultarà d'aplicació el règim previst en la normativa bàsica estatal i en el present Decret llei, sense subjecció a la regulació de la figura del directiu públic professional continguda amb caràcter general en la llei reguladora de la funció pública valenciana.  
A més, indica que la selecció del personal per a l'ocupació dels llocs de direcció de programes per a la gestió de fons europeus se subjectarà als principis de mèrit i capacitat, així com a criteris d'idoneïtat, i es durà a terme mitjançant procediments que garantisquen la publicitat i la concurrència. Al seu torn, per a la designació d'aquest personal es tindran en compte els coneixements especialitzats en la gestió de fons europeus, l'experiència professional en funcions directives, així com l'acreditació de competències sobre coordinació d'equips de treball, a més dels coneixements específics corresponents a les matèries objecte del programa.  
El Decret 121/2021, de 17 de setembre, del Consell, de determinació de retribucions de les direccions de programes vinculats al Pla de recuperació, transformació i resiliència, en el seu article únic específica que cada conselleria podrà nomenar un director o directora de programa, en termes consolidats amb les seues entitats del sector públic instrumental adscrites. En aquest sentit, mitjançant acord del Consell de 12 de novembre de 2021, es va autoritzar la creació d'un segon lloc de treball de director/a de Programa en la Vicepresidència Segona i Conselleria d'Habitatge i Arquitectura Bioclimàtica per a la Gestió dels Fons Europeus del programa 431.99 «MRR Habitatge i Rehabilitació per a la Recuperació Econòmica i Social».  
Vistes les exigències de gestió àgil i els terminis establits en el Reial decret llei 36/2020, 30 de desembre, pel qual s'aproven mesures urgents per a la modernització de l'Administració Pública i per a l'execució del Pla de recuperació, transformació i resiliència, així com el Reglament (UE) 2021/241, del Parlament Europeu i del Consell, pel qual s'estableix el Mecanisme de Recuperació i Resiliència (MRR), publicat el 18 de febrer en el Diario Oficial de la Unión Europea, i l'Instrument de Recuperació i Resiliència, aprovat per Reglament (UE.2020/2094, del Consell, de 14 de desembre, regulador dels fons europeus Next Generation-EU, resolc:  
  
Únic  
Aprovar les bases que regiran la present convocatòria que figuren en l'annex I de la present resolució i convocar per a la provisió els llocs que es relacionen en aquest annex.  
Contra aquesta resolució, que posa fi a la via administrativa, de conformitat amb el que s'estableix en l'article 114 de la Llei 39/2015, d'1 d'octubre, del procediment administratiu comú de les administracions públiques, les persones interessades podran interposar:  
a) Directament recurs contenciós administratiu davant els jutjats contenciosos administratius de València o davant els jutjats contenciosos administratius en la circumscripció dels quals tinga la persona demandant el seu domicili, en el termini de dos mesos comptats a partir de l'endemà de la publicació en el Diari Oficial de la Generalitat Valenciana, de conformitat amb el que es disposa en els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
b) Potestativament, recurs de reposició davant el mateix òrgan que ha dictat l'acte, en el termini d'un mes a comptar des de l'endemà de la publicació en el Diari Oficial de la Generalitat Valenciana, de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.  
Tot això sense perjudici que les persones interessades puguen fer ús de qualsevol altra via que estimen oportuna.  
  
  
  
ANNEX I  
Bases i convocatòria  
  
Primera. Objecte de la convocatòria  
L'objecte de la present convocatòria és la selecció de dues persones per a cobrir dos llocs de direcció de programes vinculats al Pla de recuperació, transformació i resiliència (PRTR en la Vicepresidència Segona i Conselleria d'Habitatge i Arquitectura Bioclimàtica, d'acord amb els principis de mèrit, capacitat, idoneïtat, publicitat i concurrència.  
  
  
Segona. Modalitat contractual  
El contracte de direcció de programes objecte d'aquesta convocatòria, qualificat d'alta direcció, es regirà pel Reial decret 1.382/1985, d'1 d'agost, pel qual es regula la relació laboral de caràcter especial del personal d'alta direcció.  
  
Tercera. Durada del contracte  
El contracte de direcció de programes objecte de la present convocatòria tindrà una durada igual al període d'execució dels programes i amb un màxim de quatre anys limitat a l'execució dels projectes finançats amb els fons provinents de l'instrument de recuperació denominat «Next Generation-EU» que se li adscriuen, que finalitzarà el 31 de desembre de 2026, llevat que les tasques corresponents a aquesta execució i/o la seua justificació s'amplien pels organismes competents.  
  
  
Quarta. Dependència i funcions del lloc de treball  
1. Les direccions de programes vinculats al Pla de recuperació, transformació i resiliència objecte d'aquesta convocatòria dependran de la persona titular de la Vicepresidència Segona i Conselleria d'Habitatge i Arquitectura Bioclimàtica.  
2. Les funcions dels llocs de direcció de programes seran les següents:  
- La programació, seguiment i avaluació de les actuacions cofinançades pel Mecanisme per a la Recuperació i la Resiliència, dins del marc que proporciona el programa europeu Next Generation-EU, així com vetlar pel compliment dels objectius que s'estableixen en el Component 2. Pla de rehabilitació d'habitatge i regeneració urbana, del Pla de recuperació, transformació i resiliència del Govern d'Espanya, gestionats per la Generalitat Valenciana.  
- La col·laboració i l'assessorament en el procés de selecció del personal assignat a la Vicepresidència Segona i Conselleria d'Habitatge i Arquitectura Bioclimàtica per a la gestió dels fons del Mecanisme de Recuperació i Resiliència, en la forma que en la convocatòria de selecció es determine.  
- L'establiment, amb la persona que ostente el càrrec de conseller/a en matèria d'habitatge i rehabilitació, dels objectius d'execució del programa, així com planificar temporalment les actuacions necessàries que garantisquen el compliment d'aquests objectius.  
- El seguiment i supervisió dels expedients de contractació d'obres, subvencions i acords bilaterals amb el Ministeri de Transports, Mobilitat i Agenda Urbana (MITMA) que directament hagen de ser executades per la Generalitat Valenciana en l'àmbit dels programes de finançament vinculats a la gestió dels fons.  
- La coordinació de les actuacions de les unitats integrades en el Programa de Gestió de Fons i Serveis de la Vicepresidència Segona i Conselleria d'Habitatge i Arquitectura Bioclimàtica.  
- La supervisió del personal assignat a la Vicepresidència Segona i Conselleria d'Habitatge i Arquitectura Bioclimàtica per a la gestió dels fons del Mecanisme de Recuperació i Resiliència, incloent-hi expressament les atribucions relatives a adscripció als llocs de treball, formació i promoció de personal.  
- L'estudi, informe i assessorament de les propostes tècniques de nivell superior en matèries funcionals del programa i de les unitats dependents.  
- La realització d'una memòria periòdica de gestió i resultats.  
- La formulació de noves propostes a òrgans superiors de la Vicepresidència Segona i Conselleria d'Habitatge i Arquitectura Bioclimàtica i als seus centres directius.  
  
Cinquena. Objectius exigits a la direcció de programes  
La persona encarregada de la direcció de programes objecte d'aquesta convocatòria haurà de complir els objectius que s'establisquen en el contracte d'alta direcció, els quals es fixaran de conformitat amb el que es disposa en el Reial decret 853/2021, de 5 d'octubre, pel qual es regulen els programes d'ajuda en matèria de rehabilitació residencial i habitatge social del Pla de recuperació, transformació i resiliència.  
  
Sisena. Avaluació, desenvolupament de les funcions i retribucions  
1. El director o directora de programes de fons europeus amb càrrec al PRTR se sotmetran a una avaluació semestral en relació amb els objectius temporals intermedis i finals fixats per la Vicepresidència Segona i Conselleria d'Habitatge i Arquitectura Bioclimàtica.  
A més, haurà de presentar anualment una memòria sobre els resultats de gestió i grau de compliment d'objectius fixats. Aquesta memòria serà avaluada per la Vicepresidència Segona i Conselleria d'Habitatge i Arquitectura Bioclimàtica.  
2. El director o directora de programes de fons europeus amb càrrec al PRTR tindrà una jornada laboral de 40 hores setmanals de treball efectiu de mitjana en còmput anual. Per raó de les seues funcions, tindrà obligació a prestar serveis en una altra jornada quan la celebració de reunions i altres activitats relacionades amb les responsabilitats inherents al lloc així ho demanden, o quan la seua dinàmica pròpia requerisca una jornada diferent o superior a l'ordinària. Pels serveis prestats que excedisquen de l'horari normal d'oficina no percebrà cap retribució per cap concepte.  
Les persones que ocupen els llocs de direcció de programes tindran dedicació exclusiva en la seua funció que serà incompatible amb l'exercici de qualsevol professió retribuïda, llevat que s'autoritze expressament en el marc de la normativa d'incompatibilitats.  
El director o directora de programes tindrà dret a gaudir de vint-i-dos dies hàbils retribuïts amb caràcter anual o, en el seu cas, a la corresponent part proporcional pel temps de prestació de serveis.  
  
3. Les retribucions de les persones que ocupen els llocs de direcció de programes es regiran pel que es disposa en el Decret 121/2021, de 17 de setembre, del Consell, de determinació de retribucions de les direccions de programes vinculats al Pla de recuperació, transformació i resiliència.  
En aquest sentit, les retribucions es distribuiran en un 88 % fix i un 12 % variable que es percebrà en funció del compliment d'objectius.  
  
Setena. Requisits de les persones aspirants  
1. Requisits generals  
Les persones candidates hauran de complir els requisits establits en el text refós de l'estatut bàsic de l'empleat públic, aprovat mitjançant Reial decret legislatiu 5/2015, de 30 d'octubre, i en particular els següents requisits:  
- Nacionalitat: tindre la nacionalitat espanyola o nacional d'un estat membre de la Unió Europea o nacional de qualsevol dels estats, en virtut dels tractats internacionals subscrits per la Unió Europea i ratificats per Espanya, en el qual siga aplicable el principi de lliure circulació de treballadors, així com les persones estrangeres amb residència legal a Espanya.  
- Edat: tindre 18 anys i no haver assolit l'edat de jubilació.  
- Titulació: estar en possessió de titulació oficial universitària que s'estableix en els requisits específics d'aquestes bases o tindre complides les condicions per a obtindre-la abans de la finalització del termini de presentació de sol·licituds i disposar del certificat que l'acredite.  
En el cas de titulacions obtingudes a l'estranger s'haurà d'estar en possessió de la credencial que acredite la seua homologació o, si escau, del corresponent certificat d'equivalència.  
- Capacitat: posseir les capacitats i aptituds físiques i psíquiques que siguen necessàries per a l'acompliment de les corresponents funcions o tasques.  
- Habilitació: no haver sigut separada o separat, o haver-se revocat el seu nomenament com a personal funcionari interí, amb caràcter ferm mitjançant procediment disciplinari de cap administració pública o òrgan constitucional o estatutari, ni trobar-se inhabilitat per sentència ferma per a l'exercici de qualssevol funcions públiques o d'aquelles pròpies del cos, agrupació professional o escala objecte de la convocatòria. En el cas de personal laboral, no trobar-se inhabilitat per sentència ferma o a conseqüència d'haver sigut acomiadat disciplinàriament de manera escaient, per a exercir funcions similars a les pròpies de la categoria professional a la qual es pretén accedir.  
Tractant-se de persones nacionals d'altres estats, no trobar-se inhabilitades o en situació equivalent ni haver sigut sotmeses a sanció disciplinària o equivalent que impedisca en els mateixos termes en el seu Estat l'accés a l'ocupació pública.  
2. Requisits específics  
Les persones candidates hauran de complir els requisits següents:  
- Estar en possessió d'alguna de les titulacions oficials universitàries següents:  
- Grau/llicenciatura en Dret  
- Grau/llicenciatura en Econòmiques  
- Grau en Administració i Direcció d'Empreses  
- Doble grau en Dret i Ciències Polítiques i de l'Administració  
- Doble grau en Dret i Economia  
- Doble grau en Administració i Direcció d'Empreses i Dret.  
- Grau en Arquitectura o equivalent  
- Grau en Arquitectura Tècnica o equivalent.  
- Formació i experiència administrativa i de gestió durant un mínim de dos anys, preferentment en el sector públic, en l'àmbit de gestió de fons europeus.  
- Coneixement especialitzat en gestió de projectes europeus.  
- Experiència professional en funcions de direcció i coordinació d'equips de treball.  
  
Vuitena. Presentació de sol·licituds, terminis i documentació  
1. El termini per a la presentació de sol·licituds serà de deu dies hàbils, comptats a partir de l'endemà de la publicació d'aquesta convocatòria en el Diari Oficial de la Generalitat Valenciana.  
2. Les sol·licituds es presentaran per via electrònica, d'acord amb el que s'estableix en l'article 14 del Decret 3/2017; a l'efecte, és necessari estar registrat per a l'ús del sistema d'identificació i signatura electrònica Mg@ru o posseir un certificat digital de signatura electrònica, o DNIe, tal com es recull en l'annex II de la present convocatòria.  
S'emplenarà a través del formulari habilitat en el portal de l'administració de la Generalitat http://sede.gva.es.  
3. A la sol·licitud se li haurà d'acompanyar la documentació següent:  
a) Curriculum vitae, detallat en el qual hauran d'especificar-se les dates concretes d'inici i fi de cada experiència professional, així com les funcions realitzades.  
b) Documentació acreditativa del títol oficial exigit o fotocòpia del document de sol·licitud d'aquest. En el cas de titulacions obtingudes a l'estranger haurà de presentar-se la credencial de la seua homologació.  
  
c) Informe de vida laboral actualitzat. En cas que no puga facilitar-se l'anterior informe de vida laboral, podran admetre's com a substitutori d'aquell altres documents que justifiquen l'experiència aportada (certificats d'empresa, contractes, nòmines, etc.).  
d) Documentació acreditativa dels títols i diplomes dels cursos que esmenten en la seua candidatura, o certificats d'aquests, amb indicació del nombre d'hores lectives.  
e) Experiència professional. A l'efecte de comprovació de l'experiència laboral requerida haurà d'especificar-se, de la forma més detallada possible, l'activitat realitzada, així com el període o períodes continuats en què aquella es va desenvolupar, aportant per a això còpia dels documents que aquell considere oportú per a acreditar l'experiència requerida en la convocatòria (contractes, certificats d'empresa, etc.) o altres documents on conste l'experiència exigida.  
  
Novena. Admissió de les persones aspirants i termini per a resoldre  
1. Conclòs el termini de presentació de sol·licituds, la Vicepresidència Segona i Conselleria d'Habitatge i Arquitectura Bioclimàtica dictarà resolució, que es publicarà en el Diari Oficial de la Generalitat Valenciana, contenint la relació provisional de persones admeses i excloses. En aquesta resolució s'assenyalarà un termini de cinc dies hàbils per a esmena de la sol·licitud presentada.  
2. Transcorregut el termini d'esmena la Vicepresidència Segona i Conselleria d'Habitatge i Arquitectura Bioclimàtica aprovarà la llista definitiva de persones admeses i excloses que es publicarà en la pàgina web d'aquesta. Així mateix, en la mateixa publicació es farà constar el dia, hora i lloc en què es realitzaran les entrevistes a les persones candidates.  
3. El procés selectiu s'haurà de resoldre en el termini màxim d'un mes des de la data de finalització del termini de presentació de sol·licituds. Aquest termini podrà ser ampliat en cas de requerir alguna esmena o aclariment de la documentació, o en cas que s'hi presente algun recurs.  
  
Deu. Òrgan de selecció  
L'òrgan de selecció estarà constituït per les persones següents:  
- La persona titular de la Sotssecretaria de la Vicepresidència Segona i Conselleria d'Habitatge i arquitectura Bioclimàtica.  
- Una persona designada per la Direcció General de Qualitat, Rehabilitació i Eficiència Energètica amb rang de direcció general, subdirecció general o cap de servei.  
- Una persona designada per la Direcció General d'Habitatge i Regeneració Urbana amb rang de direcció general, subdirecció general o cap de servei.  
  
Onze. Procediment i criteris de selecció  
El procediment de selecció constarà de les fases següents:  
1. Valoració de mèrits  
L'òrgan de selecció valorarà els mèrits presentats per les persones sol·licitants d'acord amb els criteris següents:  
a) Formació (fins a 10 punts)  
Es valorarà les titulacions acadèmiques i mèrits formatius de les persones aspirants:  
- Per cada titulació universitària diferent de la necessària per a concórrer al lloc que estiga relacionada amb l'objecte de la convocatòria i les funcions del lloc de treball: 1 punt per cada titulació, fins a un màxim de 2 punts.  
- Per cada màster homologat per l'administració competent relacionat amb l'objecte de la convocatòria i les funcions del lloc de treball: 1 punt per cada màster, fins a un màxim de 2 punts.  
- Per posseir doctorat relacionat amb l'objecte de la convocatòria i les funcions del lloc de treball: 1 punt.  
- Coneixement d'idiomes comunitaris: 0,5 punts d'anglés (B1); 1 punt d'anglés (B2); 0,5 qualsevol altre idioma (mínim B1), fins a un màxim de 2 punts.  
- Coneixement de valencià: 0,5 punts, nivell C1; 1 punt, nivell C2.  
- Per la realització de cursos relacionats amb la gestió de fons europeus relacionats amb l'acompliment del lloc de treball, fins a 2 punts d'acord amb l'escala següent:  
o Cursos de menys de 51 hores: 0,10 punts/curs.  
o Cursos de 51 a 100 hores: 0,20 punts/curs.  
o Cursos de més de 100 hores: 0,40 punts/curs.  
b) Experiència professional (fins a 12 punts)  
Es valorarà l'experiència professional, preferentment en el sector públic, relacionada amb la gestió de projectes finançats per la Unió Europea, així com haver desenvolupat activitat professional en funcions de direcció i coordinació d'equips de treball: 0,10 punts per cada mes de servei fins a un màxim de 10 punts.  
- En cas d'haver prestat serveis en l'administració pública, l'experiència s'acreditarà mitjançant certificat expedit per l'òrgan oficial competent en el qual consten que els mateixos s'han realitzat com a personal de titulació A1, A2 o com a personal d'alta direcció, sempre que guarden relació amb l'objecte de la convocatòria. Per aquest concepte, l'experiència es valorarà amb un màxim de 8 punts.  
- En cas d'haver prestat serveis en el sector privat, l'experiència s'acreditarà mitjançant contracte laboral i certificat de vida laboral emés per la Seguretat Social en el qual quede acreditat el grup de cotització 1 o 2, en el qual consten les funcions exercides i que hauran de guardar relació amb l'objecte de la convocatòria. Per aquest concepte, l'experiència es valorarà amb un màxim de 4 punts.  
En el certificat hauran d'indicar-se els noms dels projectes aprovats i gestionats, així com l'import de la subvenció i l'any durant el qual s'executarà. Només es computaran els períodes treballats durant els quals s'hagen desenvolupat i executat els programes europeus aprovats.  
  
2. Entrevista (fins a 10 punts)  
L'aspirant exposarà, durant el temps que determine en aqueix moment l'òrgan de selecció, el seu projecte de direcció i organització que haurà de tindre en compte el que es disposa en el Reial decret 853/2021, la qual cosa serà objecte de valoració de manera especial. L'òrgan de selecció valorarà la idoneïtat de la persona sol·licitant per al lloc objecte de la convocatòria, podent realitzar preguntes relacionades amb el lloc de treball.  
  
Dotze. Resolució de la convocatòria  
Finalitzat el procés selectiu, l'òrgan de selecció elevarà a la persona titular de la Vicepresidència Segona i Conselleria d'Habitatge i Arquitectura Bioclimàtica per a la seua resolució, mitjançant informe motivat, la proposta de les candidatures seleccionades per a l'acompliment de cada lloc de treball.  
La resolució haurà d'expressar l'exposició circumstanciada i justificada dels mèrits que segons la convocatòria han sigut considerats prioritaris per a elegir a una persona candidata sobre les altres aspirants amb referència expressa dels coneixements, experiència, habilitats o aptituds determinants d'aquella.  
L'òrgan de selecció també podrà elevar a la consideració de la persona titular de la Vicepresidència Segona, per a la seua aprovació, la declaració de desert de la convocatòria, si considera que, després de la finalització de qualsevol de les fases del sistema o procés de selecció, cap persona candidata no reuneix el perfil idoni per a la seua cobertura.  
En la pàgina web de la Vicepresidència Segona i Conselleria d'Habitatge i Arquitectura Bioclimàtica es farà pública la resolució d'adjudicació dels llocs.  
Així mateix, es farà pública en la pàgina web, si escau, la resolució que declara desert el procés selectiu si cap persona candidata no reunira el perfil idoni per a la cobertura del lloc.  
  
Tretze. Justificació i adjudicació  
La persona candidata seleccionada serà convocada per a oferir-li el lloc i informar-lo de les condicions laborals. Abans de la formalització del contracte la persona seleccionada haurà de presentar, en el termini màxim de cinc dies hàbils des de la seua designació, els documents següents:  
a) Declaració jurada o promesa de no haver sigut separat mitjançant expedient disciplinari del servei de qualsevol de les administracions públiques, ni haver sigut revocat el seu nomenament com a personal funcionari interí, amb caràcter ferm mitjançant procediment disciplinari de cap administració pública o òrgan constitucional o estatutari, ni trobar-se en inhabilitació absoluta o especial per a ocupacions o càrrecs públics per resolució judicial. En el cas de ser nacional d'un altre Estat hauran de presentar, a més de la declaració relativa a l'Estat espanyol, declaració jurada o promesa de no trobar-se inhabilitat o en situació equivalent ni haver sigut sotmés a sanció disciplinària o equivalent que impedisca, en el seu Estat, en els mateixos termes l'accés a l'ocupació pública.  
En cas de personal laboral, declaració jurada de no trobar-se inhabilitat per sentència ferma o a conseqüència d'haver sigut acomiadat disciplinàriament de manera escaient, per a exercir funcions similars a les pròpies de la categoria professional a la qual es pretén accedir.  
  
b) Declaració de no trobar-se exercint cap altra activitat pública o privada que poguera requerir autorització o reconeixement previ de compatibilitat.  
c) Declaració responsable de no haver sigut condemnat en els cinc últims anys en virtut de sentència ferma en processos judicials de qualsevol ordre relatius a reclamacions en matèria econòmica i/o financera.  
  
d) Documents originals de les fotocòpies aportades al llarg del procés de selecció per al seu acarament.  
En el cas que la persona seleccionada no present en el termini màxim establit de cinc dies hàbils la documentació citada en aquesta base, sempre que aquesta circumstància no s'haja produït per causes absolutament alienes a la seua voluntat, l'Òrgan de Selecció presentarà a la consellera la proposta d'adjudicació de la plaça a la següent persona candidata finalista més qualificada segons el que s'estableix en la base dotze d'aquesta convocatòria, seguint-se a partir d'aqueix moment els tràmits establits en aquest apartat.  
En cas de renúncia expressa de la persona seleccionada, l'Òrgan de Selecció actuarà d'igual manera.  
Finalment, serà citada al reconeixement mèdic de nou ingrés, per a acreditar que no pateix malaltia o limitació física o psíquica incompatible amb l'acompliment del lloc.  
  
Catorze. Règim de contractació i formalització del contracte  
La incorporació al lloc de treball s'efectuarà dins dels 15 dies naturals següents al requeriment formal per part la Vicepresidència Segona i Conselleria d'Habitatge i Arquitectura Bioclimàtica.  
La persona candidata seleccionada per a cobrir la plaça de personal directiu que es convoca, conforme al que s'estableix per l'article 13.4 del text refós de la Llei de l'estatut bàsic de l'empleat públic, per reunir la condició de personal laboral, estarà sotmés a la relació laboral de caràcter especial d'alta direcció, subscrivint en conseqüència un contracte de treball dels regulats en el Reial decret 1.382/1985, d'1 d'agost, pel qual es regula la relació laboral de caràcter especial del personal d'alta direcció, segons el que s'estableix en el Reial decret 451/2012, de 5 de març, pel qual es regula el règim retributiu dels màxims responsables i directius en el sector públic empresarial i altres entitats.  
  
  
Quinze. Extinció del nomenament/contractació  
El nomenament de la persona designada com a director o directora de programa s'extingirà per les causes establides en l'article 11 del Reial decret 1.382/1985, d'1 d'agost, pel qual es regula la relació laboral de caràcter especial del personal d'alta direcció, i en particular per:  
1. El transcurs del termini per a la qual va ser nomenada.  
2. Per mutu acord de les parts.  
3. Per desistiment acordat amb un preavís de quinze dies quan concórreguen algun dels següents motius:  
a) Avaluació negativa de l'acompliment associada a l'incompliment dels objectius o resultats assignats al programa b) Pèrdua de confiança que, entre altres motius, podrà deure's a les dificultats en la integració amb la resta del personal directiu i la seua alineació amb els objectius estratègics del departament.  
4. Per renúncia de la persona nomenada o contractada.  
  
Setzena. Notificacions en el procediment  
Les notificacions que s'hagen de practicar en el desenvolupament d'aquest procediment es realitzaran a través de la seu electrònica de la Generalitat Valenciana.  
ANNEX II  
Sistemes d'identificació / Sistemes d'identificació  
  
Sistemes d'identificació i signatura Zg@rg (Sistema de signatura recomanat) Es tracta d'una plataforma comuna per a la identificació, autenticació i signatura electrònica, un sistema interoperable i horitzontal que evita a les administracions públiques haver d'implementar i gestionar els seus propis sistemes d'identificació i signatura, i als ciutadans haver d'utilitzar mètodes d'identificació diferents per a relacionar-se electrònicament amb l'administració.  
Lk@wy permanent: orientada a accessos habituals, i a l'ús de la signatura en el núvol. Per a usar el sistema, únicament es necessita haver obtingut prèviament la credencial electrònica d'identificació mitjançant algun dels procediments previstos. Per a això hauràs de registrar-te en el sistema bé de manera presencial, en alguna de les oficines de registre adherides al sistema, o bé per internet, utilitzant un certificat electrònic reconegut.  
Més informació: www.clave.gob.es  
Certificat ACCV: Certificats en Suport Programari: els Certificats Qualificats de Ciutadà en Suport Programari emés per l'Agència de Tecnologia i Certificació Electrònica (ACCV), es proporcionen en el navegador web. Permeten signar i xifrar missatges de correu electrònic segur, la identificació d'usuaris davant serveis telemàtics i la signatura electrònica i el xifratge de documents en tota mena d'aplicacions. Alguns exemples d'ús són la seu electrònica de l'Agència Tributària, la seu electrònica de la Seguretat Social, la seu electrònica del Cadastre, la seu electrònica de la Generalitat, etc.  
Més informació: https://www.accv.es/ciudadanos/  
DNIe: Tal com recull la Declaració de Pràctiques de Certificació del DNI, els certificats electrònics podran utilitzar-se:  
Com a mitjà d'autenticació de la identitat, el Certificat d'Autenticació (Digital Signature) assegura al titular, en la comunicació electrònica, acreditar la seua identitat enfront de qualsevol.  
Com a mitjà de signatura electrònica de documents, mitjançant la utilització del Certificat de Signatura (non Repudition), el receptor d'un missatge signat electrònicament pot verificar l'autenticitat d'aqueixa signatura, i d'aquesta manera podrà demostrar la identitat del signant sense que aquest puga repudiar-lo.  
Com a mitjà de certificació d'integritat d'un document, permet comprovar que el document no ha sigut modificat per cap agent extern a la comunicació.  
  
València, 3 de desembre de 2021.- La sotssecretària de la Vicepresidència Segona i Conselleria d'Habitatge i Arquitectura Bioclimàtica: Blanca Jimémez Garrido.